2. ลักษณะการประกอบธุรกิจ

2.1 ประวัติความเป็นมา

บริษัท ที.กรุงไทยอุตสาหกรรม จำกัด (มหาชน) (“บริษัทฯ ”) ก่อตั้งเมื่อวันที่ 4 พฤศจิกายน
2523 โดยกลุ่มเตชะไกรศรี และผู้ถือหุ้นต่างชาติ ด้วยทุนจดทะเบียนเริ่มแรก 5 ล้านบาท
เพื่อดำเนินธุรกิจบริการชุบชิ้นส่วนพลาสติกด้วยโครเมียมและทอง ต่อมาบริษัทฯ
ได้พัฒนาเป็นผู้ผลิตชิ้นส่วนพลาสติก รวมทั้งพ่นสี พิมพ์สี ประกอบชิ้นส่วนพลาสติก
และให้บริการออกแบบ ผลิต และซ่อมแซมแม่พิมพ์เพื่อผลิตชิ้นส่วนพลาสติก โดยมีทุนจดทะเบียน ณ
วันที่ 31 ธันวาคม 2549 บริษัทฯ มีทุนจดทะเบียน 214 ล้านบาท เรียกชำระแล้ว 214 ล้านบาท
ปัจจุบัน กลุ่มเตชะไกรศรี ยังคงเป็นผู้ถือหุ้นใหญ่และผู้บริหาร

การเปลี่ยนแปลงและพัฒนาการที่สำคัญของบริษัทฯ

ปี 2546 บริษัทฯ ได้ลงทุนก่อตั้งโรงงานแห่งที่ 2 บนพื้นที่ 13 ไร่ ที่เขตอุตสาหกรรมกบินทร์บุรี
จังหวัดปราจีนบุรี เพื่อเพิ่มกำลังการผลิต และรองรับความต้องการผลิตภัณฑ์จากลูกค้าที่เพิ่มขึ้น
อนึ่งการขยายการลงทุนครั้งนี้ ทำให้บริษัทฯ สามารถขยายกำลังการผลิตจาก 3,600 ตันต่อปี เป็น
7,800 ตันต่อปี

เดือนพฤศจิกายน - บริษัทฯ ได้เพิ่มทุนจดทะเบียนจาก 100 ล้านบาท เป็น 160 ล้านบาท
โดยนำเงินเพิ่มทุนดังกล่าว ไปใช้เป็นเงินทุนหมุนเวียน
และปรับปรุงอาคารโรงงานและเครื่องจักรของโรงงาน อำเภอบางพลี
รวมถึงลงทุนเพิ่มเติมในโรงงานที่เขตอุตสาหกรรมกบินทร์บุรี

เดือนธันวาคม - เสนอขายหุ้นสามัญเพิ่มทุนที่ออกใหม่แก่บริษัท ไทย ออโตโมทีฟ วีซีเอฟ จำกัด
ซึ่งเป็นกองทุนที่จัดตั้งเพื่อลงทุนในธุรกิจยานยนต์ในประเทศไทย จำนวน 1.6 ล้านหุ้น คิดเป็นร้อยละ
4.76 ของทุนจดทะเบียนเรียกชำระแล้ว 168 ล้านบาท
กองทุนดังกล่าวเป็นกองทุนที่จัดตั้งขึ้นในประเทศไทย โดยเป็นการร่วมทุนกันระหว่างกองทุน Japan
Asia Investment Co., Ltd. (JAIC) กับกองทุน VNET Venture Capital Management
Securities Co., Ltd. โดยมีวัตถุประสงค์ที่จะเข้าลงทุนในธุรกิจที่เกี่ยวกับอุตสาหกรรมยานยนต์
โดยจะเลือกลงทุนในบริษัทฯ ที่มีผลการดำเนินงานที่ดี และการบริหารการจัดการที่มีมาตรฐาน
ซึ่งการที่กองทุนดังกล่าวได้ตัดสินใจเข้าถือหุ้นของบริษัทฯ จะก่อให้เกิดผลดีกับบริษัทฯ
ทั้งทางตรงและทางอ้อม คือ นอกจากจะทำให้คู่ค้าของบริษัทฯ
มั่นใจในความเป็นมาตรฐานของบริษัทฯ แล้ว บริษัทฯ ยังจะได้รับคำแนะนำในด้านเทคโนโลยีใหม่ๆ
รวมถึงการแนะนำคู่ค้าหรือพันธมิตรทางการค้าจากกองทุนดังกล่าวด้วย
และได้มีการสัญญารับซื้อหุ้นคืนจากกองทุน โดยมีเงื่อนไขดังนี้
หากราคาหุ้นเพิ่มทุนที่เสนอขายหุ้นต่อประชาชนทั่วไป มีราคาต่ำกว่าราคาที่เสนอขายให้แก่กองทุน
ทางกองทุนมีสิทธิขายหุ้นเพิ่มทุนบางส่วนหรือทั้งหมดที่ซื้อจากบริษัทฯ ให้แก่นายสุเมธ เตชะไกรศรี
และนางยุพา เตชะไกรศรี ซึ่งเป็นผู้ถือหุ้นใหญ่ของบริษัทฯ ในราคาที่เสนอขายแก่กองทุน
ซึ่งต้องดำเนินการให้แล้วเสร็จก่อนการเสนอขายหุ้นต่อประชาชน
จากการเสนอขายหุ้นเพิ่มทุนดังกล่าว ทำให้ส่วนของผู้ถือหุ้นของบริษัทฯ เพิ่มขึ้น 36 ล้านบาท
อย่างไรก็ตามกองทุนมีสิทธิตามสัญญาที่จะขายหุ้นทั้งจำนวนหรือบางส่วนที่ถืออยู่ให้แก่ผู้ถือหุ้นรายใหญ่ของบริษัทฯ
หากราคาเสนอขายหุ้นสามัญต่อประชาชนต่ำกว่าราคาที่กองทุนได้ลงทุน

- จัดสรรหุ้นเพิ่มทุนที่ออกใหม่เพื่อรองรับการใช้สิทธิของใบสำคัญแสดงสิทธิ
ที่จะซื้อหุ้นสามัญของบริษัทฯ จำนวน 1.2 ล้านหุ้น โดยใบสำคัญแสดงสิทธิที่จะซื้อหุ้นสามัญของบริษัทฯ
ที่เสนอขายแก่กรรมการและพนักงาน จำนวน 33 ราย

ปี 2547 เดือนมกราคม - ที่ประชุมวิสามัญผู้ถือหุ้นครั้งที่ 1/2547 มีมติให้บริษัทฯ
เพิ่มทุนจดทะเบียนจาก 160 ล้านบาทเป็น 214 ล้านบาท โดยออกหุ้นสามัญใหม่จำนวน 5.40
ล้านหุ้นมูลค่าหุ้นละ 10 บาท เป็นเงิน 54 ล้านบาท และเปลี่ยนแปลงมูลค่าหุ้นจาก มูลค่าหุ้นละ
10.00 บาท เป็นมูลค่าหุ้นละ 5.00 บาทจำนวนหุ้นจึงเปลี่ยนจาก 21.40 ล้านหุ้นเป็น 42.80
ล้านหุ้น

- มีมติให้แปลงสภาพจากบริษัท จำกัดเป็นบริษัท มหาชนจำกัด โดยใช้ชื่อว่าบริษัท
ที.กรุงไทยอุตสาหกรรม จำกัด (มหาชน)

เดือนเมษายน - โรงงานกบินทร์บุรีได้เริ่มดำเนินการผลิต และ บริษัทฯ
ได้เรียนเชิญลูกค้ากลุ่มอุตสาหกรรมเครื่องใช้ไฟฟ้า เข้ามาเยี่ยมชมโรงงาน
เพื่อสร้างความเชื่อมั่นให้กับลูกค้า ในเรื่องศักยภาพการผลิต และ
เพิ่มความรวดเร็วในการบริการส่งมอบสินค้าได้ดีขึ้น

เดือนสิงหาคม - จดทะเบียนเปลี่ยนแปลงมูลค่าที่ตราไว้จากหุ้นละ 5 บาทเป็นหุ้นละ 1 บาท
และเสนอขายหุ้นสามัญเพิ่มทุนที่ออกใหม่แก่ประชาชน 40.0 ล้านหุ้น

เดือนกันยายน - บริษัท ไทย ออโตโมทีฟ วีซีเอฟ จำกัด ได้แจ้งว่าจะใช้สิทธิขายหุ้นคืนตามสัญญา
จำนวน 2 ล้านหุ้น คิดเป็นร้อยละ 25 ของจำนวนหุ้นที่ถืออยู่ทั้งหมดให้แก่ผู้ถือหุ้นรายใหญ่

- บริษัทฯ ได้ขายหุ้นกับประชาชนทั่วไปจำนวน 40 ล้านหุ้น ในราคาหุ้นละ 4.10 บาท
โดยมีส่วนเกินมูลค่าหุ้นสามัญจำนวน 117.17 ล้านบาท (สุทธิจากค่าใช้จ่ายที่เกี่ยวข้อง)

เดือนพฤศจิกายน - บริษัทฯ ได้ซื้อโรงงานทำแม่พิมพ์จากบริษัทฯ ในประเทศแห่งหนึ่ง ที่สุวินทวงศ์
เพื่อเป็นฐานในการขยายกำลังผลิตจากโรงงานกิ่งแก้ว บริษัทฯ
มีเป้าหมายที่จะขยายกำลังผลิตให้กับกลุ่มอุตสาหกรรมรถยนต์ที่มีแนวโน้มเติบโตอย่างต่อเนื่อง

ปี 2548 เดือนมกราคม - บริษัทฯ
ได้รับสิทธิประโยชน์ภาษีเงินได้นิติบุคคลจากการนำหลักทรัพย์เข้าจดทะเบียนในตลาดหลักทรัพย์แห่งประเทศไทยเป็นปีแรก
โดยเสียภาษีเงินได้นิติบุคคลในอัตราร้อยละ 25 เป็นระยะเวลา 5 ปี (เดิมอัตราร้อยละ 30)

  เดือนกรกฎาคม - โรงงานที่สุวินทวงศ์ได้เริ่มดำเนินการให้บริการออกแบบ ผลิต
  และซ่อมแซมแม่พิมพ์เพื่อผลิตชิ้นส่วนพลาสติก จำหน่ายให้แก่ผู้ผลิตรถยนต์และเครื่องใช้ไฟฟ้าชั้นนำ
  และ การผลิตชิ้นส่วนพลาสติกเพื่ออุตสาหกรรมเครื่องใช้ไฟฟ้า

  เดือนกันยายน - บริษัทฯ ได้ปรับปรุงระบบการทำงานและประสิทธิภาพในการผลิตอย่างต่อเนื่อง
  จนได้รับมาตรฐาน ISO/TS 16949 : 2002 NO.0411120021389 เมื่อวันที่ 16 กันยายน
  2548 เป็นการสร้างความเชื่อมั่นด้านคุณภาพการผลิตชิ้นส่วนรถยนต์ให้กับลูกค้า ISO/TS16949
  เป็นมาตรฐานสากลในการประกันคุณภาพที่ใช้กับอุตสาหกรรมยานยนต์ซึ่งคำว่านั้น TS ย่อมาจาก
  TECHNICAL SPECIFICATION (ข้อกำหนดเฉพาะของอุตสาหกรรมยานยนต์) โดยมีวัตถุประสงค์
  เพื่อพัฒนาบริษัทฯ ให้เกิดการปรับปรุงอย่างต่อเนื่อง มุ่งเน้นการประกันมากกว่าการตรวจจับ
  เพื่อลดความผันแปรในกระบวนการผลิตอย่างต่อเนื่อง และ เพื่อสร้างความพึงพอใจให้แก่ลูกค้า

เดือนตุลาคม - เมื่อวันที่ 7-8 ตุลาคม 2548 ชมรมความร่วมมือโตโยต้า (TCC)
ได้จัดกิจกรรมแข่งขัน TPS(Toyota Production System) บริษัทฯ
ได้รับรางวัลชนะเลิศของกลุ่มNew member ( ประกอบด้วยบริษัทฯ ในกลุ่ม ของ โตโยต้า 15
บริษัทฯ )

  กิจกรรม TPS คือ การนำระบบการผลิตแบบโตโยต้ามาประยุกต์ใช้ในกระบวนการผลิตของแต่ละ
  Supplier โดยมีหัวข้อในการดำเนินการ คือ การใช้ Kanban System และ Kaizen
  เป็นเครื่องมือในการปรับปรุงซึ่งทาง Supplier แต่ละบริษัทฯ ต้องกำหนด Line
  ผลิตที่เป็นเป้าหมายของการปรับปรุง (Model Line) และดำเนินการนำระบบการผลิต
  แบบโตโยต้ามาประยุกต์ใช้

ปี 2549 เดือนเมษายน - บริษัทฯ
ได้ปรับปรุงระบบมาตรฐานการจัดการสิ่งแวดล้อมอย่างต่อเนื่องจน

ได้รับประกาศนียบัตรมาตรฐาน ISO 14001/2004 No: Th21040601E/21.04.2006

  ISO 14001 เป็นระบบมาตรฐานสากล การจัดการสิ่งแวดล้อม (ENVIRONMENTAL
  MANAGEMENT SYSTEM) โดยมีวัตถุประสงค์ เพื่อให้ตระหนักถึงปัญหาสิ่งแวดล้อม
  ป้องกันหรือลดมลพิษในบริษัทฯ อย่างต่อเนื่อง มากกว่าการตรวจจับหรือแก้ไข
  และคำนึงถึงผลกระทบต่อชุมชนรอบข้าง บริษัทฯ
  ได้ตระหนักถึงปัญหาสิ่งแวดล้อมที่เกิดจากกระบวนการผลิต หรือกระบวนการอื่นๆ เช่น น้ำเสีย,
  เสียงดังเกินมาตรฐาน, กลิ่นเหม็น หรือฝุ่นละอองในอากาศ
  ถือเป็นมลพิษสิ่งแวดล้อมมีผลกระทบโดยตรงต่อชีวิตมนุษย์, สัตว์, และพืช รวมทั้งชุมชนรอบข้าง
  ถือเป็นความพยายามในการร่วมมือจากบริษัทฯ
  ซึ่งเป็นหน่วยหนึ่งในอันจะนำมาซึ่งสิ่งแวดล้อมที่ดีของโลก

  เดือนมิถุนายน - บริษัทฯ ได้ลงนามในสัญญาความร่วมมือทางเทคโนโลยีกับบริษัท ซินเซ พรีซิชั่น
  เอเชีย จำกัด โดยทำการแลกเปลี่ยนความรู้ด้านเทคโนโลยีในการผลิตแม่พิมพ์

  เดือนพฤศจิกายน - บริษัทฯ ได้เริ่มนำกิจกรรมการค้นหาและประเมินอันตราย (CCCF หรือ
  Completely Check Completely Find out )
  เข้ามาใช้ในโรงงานเพื่อช่วยในการปรับปรุงสภาพแวดล้อมการทำงานให้มีความปลอดภัยมากขึ้น

  เดือนพฤศจิกายน - บริษัทฯ ได้เริ่มดำเนินการจัดการนำระบบ
  มาตรฐานการทำงานมาใช้ปรับปรุงการทำงานกับโรงงานที่กบินทร์บุรี
  และได้รับประกาศนียบัตรมาตรฐาน ISO 9001 ในต้นปี 2550

  เดือนพฤศจิกายน - การใช้สิทธิจองซื้อหุ้นสามัญตามใบสำคัญแสดงสิทธิ 1 ใบสำคัญแสดงสิทธิ ต่อ
  1 หุ้นสามัญ รวม 6,000,000 หุ้น ราคาหุ้นละ 1 บาท ณ 30 พฤศจิกายน 2549
  ได้มีการใช้สิทธิ ซื้อหุ้นสามัญครบ
  และตลาดหลักทรัพย์แห่งประเทศไทยได้รับหลักทรัพย์ดังกล่าวเป็นหลักทรัพย์จดทะเบียน
  รวมเป็นหลักทรัพย์จดทะเบียน 214,000,000 หุ้น ๆ ละ 1 บาท รวมเป็นทุนจดทะเบียนทั้งสิ้น
  214,000,000 บาท

ปี 2550 เดือนกันยายน - บริษัทฯ ได้ซื้อเครื่องฉีดพลาสติกขนาด 850 T จำนวน 1
เครื่องพร้อมแขนกลที่สาขากบินทร์บุรี ซึ่งได้รับการส่งเสริมการลงทุน
เพื่อใช้ผลิตชิ้นส่วนเครื่องใช้ไฟฟ้า

เดือนพฤศจิกายน - บริษัทฯ ได้จัดหาโปรแกรม
เพื่อช่วยในการออกแบบและผลิตแม่พิมพ์เพิ่มเติมจากที่มีอยู่โดยการซื้อโปรแกรม Mold Flow จาก
Patent Co., Ltd. , โปรแกรม VISI Series จาก Cert SE Vision Co., Ltd. ,
โปรแกรม Power Mill Pro จาก Dellcam (Thailand) Co., Ltd. และโปรแกรม UG NX
จาก Digital Design Automation Co., Ltd.
ทำให้เพิ่มประสิทธิภาพในการทำงานการออกแบบการผลิตแม่พิมพ์เพิ่มขึ้น

ปี 2551 เดือนตุลาคม - บริษัทฯ ได้เปิด L/C ซื้อเครื่องฉีดพลาสติกพร้อมแขนกล
ให้สาขากบินทร์บุรี เพิ่มขึ้น 5 เครื่องเป็นเครื่องฉีดพลาสติกขนาด 160 ตัน, 280 ตัน, 350 ตัน,
450 ตัน และ 550 ตัน ตามลำดับโดยทั้งหมดใช้สำหรับผลิตชิ้นส่วนเครื่องใช้ไฟฟ้า
ซึ่งยังคงได้รับสิทธิพิเศษจากคณะกรรมการส่งเสริมการลงทุน
เครื่องดังกล่าวนำเข้าจากประเทศญี่ปุ่นและเข้ามาถึงสาขากบินทร์บุรีในราวกลางเดือนธันวาคม
2551 ซึ่งจะดำเนินการติดตั้งให้พร้อมใช้งานได้ในราวต้นปี 2552

2.2 ภาพรวมการประกอบธุรกิจของบริษัทฯ

บริษัท ที.กรุงไทยอุตสาหกรรม จำกัด (มหาชน) ประกอบธุรกิจเป็นผู้ให้บริการผลิตชิ้นส่วนพลาสติก
รวมทั้งพ่นสี พิมพ์สี ประกอบชิ้นส่วนพลาสติก และให้บริการออกแบบ ผลิต
และซ่อมแซมแม่พิมพ์เพื่อผลิตชิ้นส่วนพลาสติก จำหน่ายให้แก่ผู้ผลิตรถยนต์และเครื่องใช้ไฟฟ้าชั้นนำ
รวมทั้งผู้ผลิตสินค้าต้นแบบ (Original Equipment Manufacturer : OEM) ปัจจุบัน บริษัทฯ
ไม่มีบริษัทฯ ย่อยหรือบริษัทฯ ร่วมแต่อย่างใด

ปัจจุบันบริษัทฯ มีโรงงานผลิตชิ้นส่วนพลาสติก 3 แห่ง โดยโรงงานแห่งที่ 1 ตั้งอยู่ที่อำเภอบางพลี
จังหวัดสมุทรปราการ
ดำเนินการผลิตโดยเน้นการผลิตเพื่อรองรับความต้องการชิ้นส่วนพลาสติกสำหรับอุตสาหกรรม
ยานยนต์ และชิ้นส่วนพลาสติกสำหรับอุตสาหกรรมเครื่องใช้ไฟฟ้า โรงงานแห่งที่ 2
ตั้งอยู่ที่อำเภอกบินทร์บุรี จังหวัดปราจีนบุรี ซึ่งได้เปิดดำเนินการตั้งแต่เดือนเมษายน 2547
โดยมีการดำเนินการผลิตเน้นการผลิตชิ้นส่วนพลาสติกเพื่อรองรับอุตสาหกรรมเครื่องใช้ไฟฟ้า และ
โรงงานแห่งที่ 3 ตั้งอยู่ที่ ถนน สุวินทวงศ์ อำเภอเมือง จังหวัดฉะเชิงเทรา
ซึ่งเปิดดำเนินการได้ตั้งแต่ไตรมาสที่ 3 ปี 2548 โดยจะเน้นการผลิตแม่พิมพ์ฉีดพลาสติก

[]

2.2.1. ผลิตภัณฑ์ของบริษัทฯ

บริษัทฯ ได้จำแนกผลิตภัณฑ์ของบริษัทฯ ตามประเภทของสินค้า ออกเป็น 2 สายการผลิต ดังนี้

1.  สายการผลิตชิ้นส่วนพลาสติก

-   สำหรับอุตสาหกรรมยานยนต์

-   สำหรับอุตสาหกรรมเครื่องใช้ไฟฟ้า

-   สำหรับอุตสาหกรรมอื่น ๆ

2.  สายการผลิตแม่พิมพ์เพื่อฉีดพลาสติก (Mold making)

2.2.2. โครงสร้างรายได้ของบริษัทฯ

บริษัท ที.กรุงไทยอุตสาหกรรม จำกัด (มหาชน) จำหน่ายสินค้าทั้งหมดของบริษัทฯ
ให้แก่ลูกค้าในประเทศ ซึ่งมีโครงสร้างรายได้ ดังนี้

[]

[]

2.2.3. เป้าหมายในการดำเนินธุรกิจของบริษัทฯ

การดำเนินธุรกิจของบริษัทฯ มุ่งเน้นในการพัฒนาคุณภาพของสินค้าภายใต้
การบริหารระบบคุณภาพระดับสากล
และในขณะเดียวกันก็พัฒนาการให้บริการแก่ลูกค้าให้มีความสะดวก และ รวดเร็วมากขึ้น
โดยใช้นโยบาย One Stop Service เป็นหลัก เพื่อเป้าหมายในอนาคตของบริษัทฯ
ที่จะก้าวขึ้นอยู่ในระดับ Top ten ของ ผู้ให้บริการผลิตชิ้นส่วนพลาสติกในประเทศไทยภายในปี
2553

ด้วยเป้าหมายที่ตั้งไว้ บริษัทฯ จึงกำหนดนโยบาย การพัฒนาการให้บริการแก่ลูกค้าเป็น แบบ One
Stop Service คือ บริษัทฯ เล็งเห็นว่า
การอำนวยความสะดวกให้แก่ลูกค้าเป็นสิ่งที่จำเป็นและจะสามารถพัฒนาฐานลูกค้าให้ขยายออกไปได้อย่างมาก
ดังนั้น บริษัทฯ จึงเริ่มดำเนินการพัฒนารูปแบบการให้บริการให้ได้ครบวงจร มากขึ้น
จนปัจจุบันบริษัทฯ สามารถดำเนินการให้บริการได้ครบวงจรแล้ว กล่าวคือ บริษัทฯ
ได้เข้าไปมีส่วนร่วมตั้งแต่ขั้นตอนการออกแบบผลิตภัณฑ์ของลูกค้า และนำมาออกแบบแม่พิมพ์
ดำเนินการผลิตชิ้นงาน พ่นสี เคลือบสี พิมพ์ลาย ตลอดจนถึงกระบวนการประกอบชิ้นงานต่าง ๆ
เข้าด้วยกัน ปัจจุบันบริษัทฯ
มีการผลิตเป็นผลิตภัณฑ์ที่สนับสนุนอุตสาหกรรมรถยนต์และอุตสาหกรรมเครื่องไฟฟ้าได้อย่างมากมาย
ตลอดจนการออกแบบแม่พิมพ์ซึ่งบริษัทฯ มีความเชี่ยวชาญในเรื่องการฉีดพลาสติกมามากกว่า 30 ปี
นอกจากนี้การซ่อมแซมแม่พิมพ์ที่สึกหรอจากกระบวนการผลิต บริษัทฯ ก็สามารถดำเนินการได้เอง
ทำให้ได้คุณภาพชิ้นงานที่มีคุณภาพดี และสามารถจัดส่งให้ได้ภายในระยะเวลาที่กำหนดอีกด้วย

อุตสาหกรรมยานยนต์ เป็นอุตสาหกรรมที่มีการเจริญเติบโตอย่างต่อเนื่อง
การเข้าร่วมเป็นพันธมิตรทางการค้ากับอุตสาหกรรมกลุ่มนี้ จะต้องสร้างความน่าเชื่อถือ ความมั่นใจ
และ มีประวัติการดำเนินธุรกิจ Past Recording ดังนั้นบริษัทฯ จึงใช้กลยุทธ์ในเรื่องของคุณภาพ
ราคา การส่งมอบ ความสามารถทางวิศวกรรม และ การจัดการ QCDME (Quality, Cost,
Delivery, Management, Engineering) ซึ่งบริษัทฯ มีความมั่นใจ
ว่ามีศักยภาพตรงกับความต้องการของอุตสาหกรรมนี้ รวมถึง การพัฒนาการที่ต่อเนื่อง
จึงเป็นที่ไว้วางใจให้เป็นส่วนหนึ่งของการร่วมพันธมิตรทางการค้าเพื่อเติบโตร่วมกันกับอุตสาหกรรมยานยนต์

การพัฒนาคุณภาพของสินค้า บริษัทฯ
ตระหนักอยู่เสมอว่าขั้นตอนกระบวนการผลิตเป็นหัวใจหลักในการที่จะได้ซึ่งคุณภาพของสินค้าที่ดี
ดังนั้นบริษัทฯ จึงได้มีการปรับปรุงขั้นตอนการผลิตและควบคุมคุณภาพตลอดมาจนปัจจุบัน บริษัทฯ
ได้รับมาตรฐานต่าง ๆ ดังนี้ ISO 9001 : 2000, QS-9000 : 1998 3^(rd) edition
ถึงแม้ว่าบริษัทฯ จะได้รับมาตรฐานการผลิตมากมาย แต่บริษัทฯ
ก็ยังมุ่งมั่นที่จะปรับปรุงระบบการทำงานและประสิทธิภาพในการผลิตอย่างต่อเนื่อง
โดยได้รับมาตรฐาน ISO/TS 16949 : 2002 NO.0411120021389 เมื่อวันที่ 16 กันยายน
2548 และในปี 2549 บริษัทฯ ก็ได้รับประกาศนียบัตร ระบบมาตรฐานการจัดการสิ่งแวดล้อม ISO
14001/2004 No:TH21040601E/21.04.2006 เมื่อวันที่ 21 เมษายน 2549

จากการพัฒนาอย่างต่อเนื่องทั้งในด้านมาตรฐานกระบวนการผลิตและการพัฒนารูปแบบ
การให้บริการแบบ One Stop Service และ Past Recording นี้เอง บริษัทฯ
เชื่อมั่นว่าจะเป็นสิ่งที่สร้างความพึงพอใจให้แก่ลูกค้าและจะเป็นนโยบายสำคัญในการรักษาฐานลูกค้าเดิมรวมถึงจะเป็นกลยุทธ์ที่ใช้ในการขยายฐานลูกค้ารายใหม่ๆ
อีกด้วย รวมถึงบริษัทฯ มีการพัฒนาองค์กรเป็น องค์กรแห่งการเรียนรู้ Learning Organization
เพื่อให้พนักงานมีการพัฒนาความรู้
ความสามารถในการก้าวกระโดดสำหรับเป็นพื้นฐานการพัฒนาองค์กรได้อย่างรวดเร็วและต่อเนื่อง
ซึ่งเป็นพื้นฐานอันสำคัญของบริษัทฯ ต่อไป

การสร้างอัตราผลตอบแทนของบริษัทฯ ได้สูงกว่าอัตราเฉลี่ยในกลุ่มอุตสาหกรรมเดียวกันนั้น
เป็นเรื่องที่ทำได้ยาก
หากพนักงานที่เป็นทรัพยากรอันสำคัญไม่ได้เป็นผู้ผลักดันองค์กรให้ก้าวไปข้างหน้า
ดังนั้นผู้บริหารทุกระดับและพนักงานจึงร่วมกำหนดค่านิยมของบริษัทฯ
เพื่อเป็นแนวทางในการบริหารงาน นั่นคือ

  ค่านิยม

  ชัดเจน : ความเข้าใจในเรื่องการทำงานอย่างชัดเจน ถ่องแท้

  สอนงาน : มีการสอนงานเพื่อให้การทำงาน แบบพี่สอนน้อง อาจารย์สอนลูกศิษย์
  เพื่อนสอนเพื่อนเพื่อให้ทุกคนสามารถทำงานได้อย่างคล่องตัวในทุกกิจกรรม OJT

  กัดไม่ปล่อย : การทำงานด้วยความมุ่งมั่นที่จะพิชิตปัญหา เพื่อป้องกันไม่ให้เกิดปัญหาเดิมอีก

  ยกระดับ : การพัฒนาทางความคิด ความสามารถ โดยปรับพื้นฐานของตนเองและในทีม
  เพื่อสร้างมาตรฐาน และ ยกระดับขององค์กร

  มืออาชีพ :
  โดยเพิ่มขีดความสามารถของตนเองอย่างต่อเนื่องและคอยสังเกตความเป็นไปของวงการธุรกิจที่ทำอยู่
  เพื่อเปรียบเทียบกับผู้อื่นตลอดเวลา อย่างไม่หยุดนิ่ง

กิจกรรมการต่าง ๆ ในปี 2551

บริษัทฯ ตระหนักดีว่านอกเหนือจากการดำเนินธุรกิจแล้ว บริษัทฯ
จะต้องให้ความสำคัญกับกิจกรรมของพนักงานและสังคมรอบข้างของบริษัทฯในสาขาต่างๆ ด้วย
ฉะนั้นในทุกๆ ปี บริษัทฯ จึงจัดให้มีกิจกรรมเป็นประจำ อาทิ กิจกรรมการปลูกป่า,
ทำบุญตักบาตร,ฟังธรรมในวันสำคัญทางศาสนา, ถวายเทียนพรรษา, การทอดกฐิน และทอดผ้าป่า ณ
วัดบ้านเกิดของพนักงาน ซึ่งก็จะหมุนเวียนไปตามวัดในชนบทที่ อยู่ใน
ละแวกชุมชนบ้านเกิดของพนักงาน รวมทั้งมีกิจกรรมวันแม่, โครงการรณรงค์การป้องกันโรคเอดส์
และโครงการโรงงานสีขาวปลอดยาเสพติดเป็นต้น

[]